Il mês di Fevrâr, cun dut des delusions, al è stât un mês avonde bon pal Udin. Chel di Març, almancul daûr de maniere che al è tacât, al somee lâ dut di une altre bande.
Cun di fat, la partide di domenie a Casteddu cul Cagliari e je lade te maniere piês: trê goi cjapâts e un ridimensionament che al tocje in part la classifiche e soredut il spirt de scuadre, simpri plui grise, inconcludente e flape.
Al pues stâi che se Di Natale al ves butât dentri chel balon che i veve dât Pinzi dopo di un cuart di ore di zûc, cumò si fevelarès di dute une altre gare e di dute une altre situazion. E impen e je lade cussì: Di Natale al mancje une biele ocasion, Ibarbo no e cussì la partide e cjape une cierte ande, che no cambie fin ae fin.
Tal prin timp l’Udin al masane ancje zûc, ma in difese al clope – dulà jerial Naldo te azion dal prin gol di Ibarbo? – e in atac al çuete, un pôc par imprecision, un pôc par sfortune – se chê bale di Di Natale deviade di Dessena e fos jentrade impen di bati su la travierse… – e un pôc par merit dai sarts.
La situazion e va in piês tal secont timp, là che no si viôt une vere reazion de scuadre di Guidolin, che e zuie in orizontâl ma no rive a jessi pardabon pericolose des bandis di Avramov. Il Cagliari si difint cence padin e te ultime part de gare e rive a fâ altris doi goi cun Vecino e Ibraimi.
Un risultât finâl che salacor al punìs in maniere masse pesante l’Udin e al marche cemût che la sô situazion e sedi avonde catastrofiche. Par jessi otimiscj, si pues dî che, par fortune, daûr de scuadre furlane te classifiche dal campionât al è ancjemò alc di piês e il pericul di sbrissâ te zone plui perocolose al reste , ma nol è (ancjemò?) cussì fuart.
Si spietisi un cambiament in positîf, ma cun pocje convinzion. Si spere dome che no ledi ancjemò piês…
Sabide al rive il Milan a Udin. Si rivaraial a viodi une scuadre blancje e nere miôr?
fur_Latn fur_Latn fur_Latn fur_Latn fur_Latn fur_Latn fur_Latn fur_Latn